I 2015 gik direktør Ivar Green-Paulsen fra landets største kommunalt ejede forsyningsselskab, Vestforbrænding, på pension.

Sammen med sin hustru blev han hentet i limousine og kørt til afskedsreception, hvor der var mad og vin til 350 gæster.

Direktøren fik overrakt et golfsæt i afskedsgave og blev senere kørt videre til et middagsselskab på en restaurant i det indre København. Under køreturen var der sørget for champagne til ægteparret.

I alt betalte det kommunalt ejede selskab 100.000 kr. for afskeden.

Læs også : Rekrutteringsdirektør om kommunale millionfratrædelser: Aldrig set noget lignende

Men direktør Ivar Green-Paulsen har også haft andre gode vilkår.

DR Dokumentar kan i aften løfte sløret for en helt særlig ansættelseskonstruktion, der sikrerede forsyningsdirektøren - i det kommunale selskab - den ene fratrædelsesgodtgørelse efter den anden, selvom han blev siddende i direktørstolen.

- Det kan godt være, at det her er danmarksrekord i antal aftaler og antal fratrædelser, siger kommunalforsker Roger Buch fra Danmarks Medie- og Journalisthøjskole om sagen, der lægger sig i rækken af historier om offentligt ansatte direktører, der får udbetalt store fratrædelsesgodtgørelser, for blot at tiltræde samme stilling dagen efter.

Læs også : Fyrede kommunaldirektører fortsætter ofte karrieren med dobbeltløn

Forsyningsdirektør fik fratrædelse fire gange

Forsyningsdirektøren har mellem 2003 og 2015 fået udbetalt fratrædelsesgodtgørelser ved fire lejligheder, fordi han har været ansat på særligt tidsbegrænsede kontrakter.

I 2003 fik han en fratrædelse på syv måneders løn udbetalt, mindst 542.000 kr., i 2008 fik han fem måneders løn i fratrædelse, mindst 387.000 kr. I 2011 fik han sin tredje fratrædelsesgodtgørelse, seks måneders løn svarende til 812.000 kr.

Alle gange er han fortsat som direktør i Vestforbrænding, et kommunalt ejet selskab, hvor bestyrelsen består af folkevalgte lokalpolitikere, heriblandt ni borgmestre.

Da Ivar Green-Paulsen går på pension i 2015 får han 9,5 månedslønninger i fratrædelsesgodtgørelse, 1.292.023 kr. Og denne gang fortsætter han også. Nu i en stilling som konsulent for forsyningsvirksomheden, der løber i tre måneder.

I alt har forsyningsdirektørens fire fratrædelsesgodtgørelser kostet det kommunale forsyningsselskabs kunder mindst tre mio. kr.

Læs også : Kommunaldirektøren i Rebild kører Tesla: Jeg får for meget i løn

Ekspert: Ligner misbrug

Ifølge Flemming Ibsen, der er professor emeritus fra Aalborg Universitet og ekspert i lønforhold, ligner det misbrug af fratrædelsesordninger.

- Det er en mærkelig løn og personalepolitik, som jo tilsyneladende misbruger begrebet fratrædelsesordning.

Hverken den tidligere direktør, Ivar Green-Paulsen, eller formanden for Vestforbrænding, socialdemokratisk borgmester i Furesø Kommune Ole Bondo Christensen, har ønsket at stille op til interview i dokumentarudsendelsen.

KL: Det ser ikke godt ud

Eksemplet fra Vestforbrænding står ikke alene, og Kommunernes Landsforening, KL, tager afstand fra, at der i flere tilfælde er udbetalt fratrædelse til kommunale forsyningsdirektører, selvom de fortsætter i stillingen.

- Det synes jeg ikke ser godt ud, og det er også derfor, at KL har sendt en ny vejledning ud, fordi der er brug for at præcisere, hvad det er for regelsæt, der gælder, siger Michael Ziegler, formand for Kommunernes Løn- og Personaleforhold, i udsendelsen.